**ELŐTERJESZTÉS**

**Hévíz Város Önkormányzat Képviselő-testületének**

**2016. március 30-ai ülésére**

**Tárgy:** „GAMESZ beszámolója a téli károk helyreállításáról, a tavaszi kertészeti munkák állásáról, a város turisztikai szezonra való felkészüléséről”

**Az előterjesztést készítette:** Laczkó Mária GAMESZ vezető

**Véleményezi:** Képviselő-testület bizottságai

**A napirend tárgyalásához tanácskozási joggal meghívott: -**

**Törvényességi észrevétel:** nincs

**Előterjesztő:**

**Laczkó Mária**

**intézményvezető**

**GAMESZ**

**I.**

**Tárgy és tényállás ismertetése**

**Tisztelt Képviselő-testület!**

A beszámoló a 2015. év téli és 2016. év kora tavaszi munkafolyamatait, a turisztikai szezonra való felkészülést mutatja be.

**Síkosság-mentesítés, hó-eltakarítás**

A 2015/16-os téli szezonra a jól előkészítettük városi hó ügyeleti rendszert. Ez több részből áll: irányítói, gépi munka és kézi hó-eltakarítási ügyeletből. Az ügyelet 24 órában működik, előzetes hosszabb távú tájékozódás alapján figyeljük az időjárás előrejelzést, az országos katasztrófavédelem jelzéseit, az útinform jelentéseket, melyek alapján tervezzük a heti munkát. Az évek során kialakított rendszer jól működik, gyors riasztást tesz lehetővé dolgozóink között. Az új munkavállalók alkalmazásánál elsőbbséget élveznek a helyi lakosok, ennek ellenére az állomány nagy része környékbeli falvakban él. Ennek megfelelően vészhelyzet esetén bejutásuk időnként nehézkes. Az előzetes munkautasítások alapján nagyobb mennyiségű hó, vagy veszélyes általános síkosság esetén a teljes műszaki és parkfenntartási állomány riasztás nélkül munkába áll, és csak ezzel a feladattal foglalkozik.

A védekezésben használt gépállományunkat javítottuk a téli szezonra külső felújítással, illetve saját karbantartással. A garanciális szervizeken, és a speciális műhelymunkát igénylő javításokon kívül saját munkával végezzük el a javításokat. A parkfenntartáshoz jelentkezők között éppen ezért előnyt élveznek a mezőgazdasági gépszerelő, vagy egyéb hasonló felkészültséggel rendelkező jelentkezők. Az elmúlt időszakban a nyugdíjba menő kollégáink helyett több hasonló tudású dolgozóval gazdagodtunk.

Az előző évekhez képest jóval kisebb mennyiségű hó, és fagyott téli csapadék érte a várost.

A 2015 január közepén beszerzett síkosság mentesítő anyag nagyrészt biztosította a szükséges igényt, mindössze 24 tonna, 1 kamionnyi só vásárlására volt szükség. A szóróanyagokat a burkolatoknak megfelelően választottuk meg, a belváros járófelületeire, az intézmények előtti területekre zeolittal kevert CaCl-ot, az újonnan megépült buszmegállók burkolatára csak érdesítő anyagot (bazalt zúzalék, mészkő zúzalék) hordtunk fel az új burkolatot megkímélendő síkosság-mentesítés elérése érdekében. Az intézményekhez is mi szállítjuk ki a szóróanyagot. Idén a kevesebb hó miatt a visszaszállítás is több időt vett igénybe.

Az új buszvárók kialakításával ezek síkosság-mentesítése bonyolultabb lett, a szóróanyag odajuttatása miatt. Terveink között szerepel mobil só-tárolók beszerzése és kihelyezése közterületekre, azonban ez forráshiány miatt nem valósul meg.

A költségtakarékosság, és katasztrófahelyzetben a beszerzési nehézségek miatt egyszerre nagy mennyiségben vásárolunk szóróanyagot, amit a kijuttatásig fedett helyen kell tárolnunk. Az ömlesztett útszóró só tárolására használt részben nyitott szín a telephelyünkön felújításra szorul, évek óta tervezünk. Ezt csak üres állapotban tudjuk elvégezni. A hektikus téli csapadék mennyiség, az azonnali só-beszállítás lehetetlensége miatt nem tervezhető jól a tároló kiürítése.

**Közterület takarítás, csapadékcsatorna takarítás**

A város teljes takarítása az őszi lomhullási időszak után a tavaszi fűnyírásokig időjárás függvényében megtörténik. Végigtakarítjuk az összes zöldterületet, gyep- és cserjefoltokat, utakat, útszegélyek mellé lerakódott port, járdákra hordott sarat. A téli hónapok alatt (nincs heti, kétheti kaszálás, gereblyézés) a parkokban a növények között nagy mennyiségű apró hulladék, kutyaürülék halmozódik fel. Az év első szakaszában a teljes területet átgereblyéztük, söpörtük, a lehullott, letört ágakat, közterületekre került hulladékokat összeszedtük.

A hó olvadása után – amennyiben tartósan fagymentes időszak következik -, eltakarítjuk az utakon maradt szóróanyagot. Ezt nagyrészt kézi munkával végezzük, elkerülve a nagy mennyiségű por géppel való felkavarását, illetve csökkentsük a komoly költségekkel működő seprőgép műszaki terheit.

Az Attila utcában, kertekben található buzgárok, források vize kifolyt a burkolatra, balesetveszélyes síkosságot okozva. A járda alá dréncsövet fektettünk, vízfogadó rácsokkal, majd, bevezettük a csapadékcsatorna rendszerbe.

A Nagyparkolóban eltömődött csapadékcsatorna szakaszból kitakarítottuk a fagyökereket. Ezzel a Hotel Carbona hullámokban leengedett, és a Nagyparkolóban kiöntéseket, tócsákat okozó víz kapott szabad utat a csapadékrendszerbe.

A nyílt csapadékelvezető árkok folyásfenekének helyreállítása, a hordalék elszállítása, esetlegesen benőtt növények eltávolítása, szemét összeszedés ezekben az időszakokban történik, csökkentve a tavaszi munkacsúcsot. Idén a sok csapadék, magas vízállás nehézséget okozott a munkában. Kitisztítottuk a Rudi árkot, a Kölcsey u. árkát, az Attila utca alatti árkot, a Kisfaludy árkát, a Négyszög-major mellett a Büki útra kikötő árkot, az Egregyi patakot, Széchenyi utcai árkot (itt ameddig a korábbi mélyítés lehetőséget adott). A burkolatokba épített víznyelőrácsokat felemelve a gyűjtő és fordítóaknákban lerakódott hordalékot több alkalommal kitakarítottuk. A városban helyenként nem megfelelő keresztmetszetű, illetve régen beépített és beszűkült csapadék csatornarendszer állapotfenntartásához nagyban hozzájárulunk ezzel a munkával.

**Metszés**

A metszést a zöldterületeken elvégeztük, a cserjefelületeken és a fákon párhuzamosan haladtunk. A cserjefelületeken ifjítást, az elöregedett, elfagyott és törött ágrészek eltávolítását, a fákon pedig csak az úgynevezett műszaki-biztonsági, egészségügyi metszést hajtottuk végre.

A fasorfenntartásban példa értékű együttműködést alakítottunk ki a villamoshálózat fenntartójával. Eredményeképpen Hévízen nem történik a fasorokon vegetációban végzett csonkolás a fákon, így azok formásak, egészségesek maradnak, az elvárt műszaki zöldszelvényben. Az E.on területgazdájával közösen az ősz folyamán felmérjük a vezetékek védőtávolságát biztosító szükséges metszési igényt. Ehhez ők pár napra ingyen biztosítanak számunkra kosaras autót, amihez mi szakszerű metszést végző személyzetet, illetve azonnali, nyesedéket elhordó szállító kapacitást.

A Honvéd utcában az idős hársfa soron nagymértékben elszaporodott a fagyöngy, elszívva a fák életerejét. A fák vázágai visszaszáradtak. Ezektől kosaras autó igénybevételével szabadítottuk meg a fákat. A Széchenyi utca felső, déli oldalán tetőre érő ágakat, száraz gallyakat vágtunk le. A kosaras kocsi bérlése erre a két feladatra 260.000 Ft volt, ami a parkfenntartás 10 éve nem változó költségkeretét megterheli.

A játszótereken és nagyobb összefüggő zöldfelületeken (romkert, templomkert, műfüves pályák környezete, Zrínyi utca mentén kiültetett cserjeágyak) mindenhol megtisztítottuk a cserje- és évelőfoltokat, eltávolítottuk az elhalt, elfagyott és idős ágrészeket, fiatalító metszést végeztünk, hogy a tavaszi kihajtást követően életerős, üde és egységes ágyásképet kapjunk.

Az ősz folyamán bepótoltuk a hiányokat minden cserje és rózsaágyban. A rózsaágyakat februárban megmetszettük, mert a korai meleg miatt a növények intenzív növekedésnek indultak. Ezért az ágyak kapálására is szükség volt. Műtrágya és komposzt feltöltésüket márciusra tervezzük.

A temetőben sorokba ültetett tujákat évek óta (most februárban is) körbenyírjuk, kerületüket csökkentve. Ennek ellenére a sírsorok megközelítése néhol már lehetetlen. Terveznünk kell a sorok ritkítását, vagy a növények „zöld fallá” való alakítását az új temető részen. A régi temetőben az idős, elöregedett tujasor ránőtt a díszsírhelysorra, műszaki problémákat okozva. A kivágásukat tervezzük, ezt engedélyeztetni szükséges, a kivitelezés előtt nagy hangsúlyt kell fektetni mindezek szükségességének bemutatására a lakosság felé.

**Fakivágások, fapótlások, fakataszter**

Általánosan elmondható, hogy csak kiszáradt, vagy balesetveszélyes fákat vágunk ki.

A kivágásra kijelölt fákra minden esetben kivágási engedélyt kérünk a Polgármesteri Hivataltól. Az engedély alapján elvégzett munkát rögzítjük a 2014-ben az Önkormányzat által kezdeményezett és létrehozott zöldfelületi kataszterben.

Azokban az utcákban, ahol nincs a közeljövőben megvalósuló műszaki, vagy zöldterületi fejlesztés (járdaburkolat csere, útépítés) minden kivágott fát pótolunk. Ezek a Helikon u. 1 db juhar, Móricz  4 db csörgő fa, Attila u  3 db gömbakác, Akác u. 1 db gömbakác, Kodály 1 db cseresznye, Sugár 11 db galagonya, Széchenyi 1 db galagonya, Petőfi  1 db hárs, József A. 1 db hárs voltak. Kivágott és helyben be nem pótolt fák: Sugár játszótér 1 db nyír (összenőtt állományból vágtuk ki). Szent András u. 1 db nyír (műszaki felújítás tervezett). Kossuth 9 db tuja (a sor cseréje tervezett). Bibó kollégium 1 db török mogyoró (nincs terület az új fának). Zrínyi 2 db gesztenye (nem kituskózható). Kisfaludy  1db juhar (vegyes fasor, csere tervezett). Vörösmartyban 1 db török mogyoró, 1 db diót, 3 db madárberkenye (tervezett műszaki felújítás fasorcserével). Templom kert 1 db selyem akác (később pótoljuk), Semmelweis 3 mogyoró (később pótoljuk).

Amennyiben nincs lehetőség műszaki okok miatt a helyszíni pótlásra, úgy más közterületen pótoljuk azt. Így a város favagyona nem változik. A folyamatosan aktualizált fakataszterünkben nyomon követhető a város faállományának alakulása. Telepítettünk az elmúlt időszakban: Móricz buszforduló 9 db különböző díszfa, Móricz, Ifjúsági lakótelep 4 db díszcseresznye, Zrínyi játszótér 1 db platán, 2 db galagonya, Büki körforgalom 1 db júdásfa.

Problémát jelent a város fakataszterének fenntartásában, hogy a műszaki okokból, tervekkel együtt engedélyezett közterületi fakivágásokról a Polgármesteri Hivataltól nem kapunk értesítést. A fakataszter fenntartásához szükséges ezek rögzítése is, hiszen ezzel is változik az állomány. Javaslom az engedélyek megküldését másolatban a GAMESZ részére is.

**Kártételek**

Ezen a télen a közterületi berendezési tárgyakban és ágyásokban okozott rongálás, vandalizmus okozta kár kevesebb volt, mint az előzőkben. A Festetics-téren a karácsonyi rendezvény a tér keleti oldalát érintette, így az ágyásokban résztvevők, látogatók ezeken a részeken követtek el taposási kárt. A téren a hó eltakarításkor kifejezetten ügyelünk a közlekedő utak kitakarítására, „hó-szegéllyel” próbálva megvédeni az ágyakat, de nem járunk sikerrel. A terület szűk a vendégforgalom, és a megóvott, jó látványú virágágyak egy térben való tartására. Az ágy teljes területére tulipánhagymát is ültetünk ősszel, a hagymák a napokban kezdtek el hajtani, az ezekben okozott kár még nem látható. Közeibe a pótlásra félretett mennyiségű árvácskát a március 15. hosszú hétvégére beültettük, de mennyisége nem lett elég, továbbiakat beszerezni nem sikerült. A gépjárművek okozta kártétel mennyisége továbbra is növekszik. A Kossuth utcában az iskola előtt a korábban 60 db-ból álló sorban alig van már eternit virágtartó, mert az autók összetörik.

A nyilvános illemhelyek rendszeres károsítása egész évben probléma. Tükröket törtek össze, hősugárzót szereltek le, szándékosan dugulást okoztak, csapot törtek le, komoly károkat okozva. A Kölcsey utcai WC-t ezek miatt éjszakára bezárjuk. A parkolói wc épülete felújításra szorul, vakolata hámlik, lassan szégyenfolt lesz. Az üzemeltetésre szánt keretből felújítását megvalósítani nem tudjuk. Javasoljuk az épület felújítását a parkoló átépítéssel együtt.

**Körforgalmak**

A 76-os útról Hévízre való bejutáshoz épült 2 körforgalom fenntartója a Magyar Közút Nonprofit Zrt az elmúlt évben megkereste polgármesterünket az ott található zöldterület művelésének átadási szándékával. Mivel az ide érkező vendég ezzel találkozik Hévízen először, fontosnak találtuk, hogy a területeket esztétikailag szebbé, kertészetileg jobban fenntarthatóvá alakítsuk. Az Önkormányzat 1,6 millió Ft célirányos támogatást biztosított a kivitelezéshez. Az első, és legnagyobb költségű lépés a nagy mennyiségű építési törmelék elhordása (ebből épültek a dombok), termőföld visszajuttatása volt mindkét helyen.

Nemesbük irányában kialakított körforgalomban az ősz folyamán gyepbe, többféle tavaszi, nyár eleji, hosszan virágzó hagymás növények ültetésével valósítottunk meg egy érdekes, modern felületet. Február végén krókuszok, majd márciusban nárciszok, áprilisban tulipánok, madártej és két féle díszhagyma, prérigyertya nyílik majd a gyepben, foltban, kaszálása ezek nyílása után történik, júniusban először. A hagymákat virágzás után a földben hagyjuk, reményeink szerint szaporodnak az évek alatt, egyre nagyobb színpompát mutatva. Cserjék egészítik ki a foltokat, középre gyönyörű lila virágú júdásfát ültettetünk.

      

Alsópáhok felé, a forgalmasabb körforgalomban, középen a vizet jelképező mosott kavicságy felett híd ível át a két település között. A tavirózsák jelképesen a Hévízi tó védett növényeire utalnak.

Mindkét terület kisebb fenntartási igényű, jelleges, látványos, gondozottabb képet mutató felületté alakult.

**Burkolatjavítás**

A belvárosban az elmúlt 4 év használata során felmerült hibák nagy részét a kivitelező a nyár második felében a kivitelező kijavította (megsüllyedt akna-fedőlapok, faverem-rácsok). A kövek közül kikopott fugázó-anyagot a GAMESZ dolgozta be. Amennyiben szükséges, nyár elején új réteget dolgozunk be. Folyamatosan pótoljuk a kirúgott köveket, kisebb süllyedéseket.

A 10-20 éve épült elemes járdaburkolatokat egész évben javítjuk. A téli fagyok elmúltával szisztematikusan a Kölcsey utcától haladva a városban kifelé a balesetveszélyes hibákat saját dolgozóinkkal kijavítjuk.

Az ősz folyamán az útfestést a burkolatokon elvégeztettük.

A kátyúzásra, nagyobb mértékű út és járdajavításra az Önkormányzattól erre szánt keret (11,25 millió Ft) csak a balesetveszélyes kátyúk javítására elég. Az elmúlt években számtalan panaszt kaprunk az út vagy járdafelületen megálló víztócsák miatt, amik a házak falára, kerítésre, emberekre fröccsennek. Ez a keret nem elégséges az ilyen jellegű burkolathibák kiküszöbölésére. Továbbra is kérjük a Polgármesteri Hivatal segítségét, az általa engedélyt kapott a közterület-felbontások helyreállításának ellenőrzésében. Idén a beszerzési eljárásunkat korábban írtuk ki, eredménye alapján – amennyiben az időjárás engedi –, az első kátyúzást május 1. előtt szeretnénk lefolytatni.

A kavicsos utakat a kátyúzásból nyert mart aszfalttal javítjuk. A tavaszi időszakban a Zrínyi utca folytatásában lévő utat javítjuk majd ki így.

**Zrínyi utcai telephely**

A Nagyparkoló mögött felszedett, használt térkövet az Önkormányzat engedélyével rendezetlen telephelyünk tárolás céljára használt részének burkolására fordítottuk, a munkát a tél folyamán saját kollégáinkkal végeztük el. A Zrínyi utcai telephelyünk mellett a Korok, Borok projekt keretében valósult meg a Hévíz évezredeit bemutató épület, és sétány. Várhatóan nagy látogatottsága miatt nagyobb gondot kell fordítanunk –eddig a városfenntartás elsőbbsége miatt kissé elhanyagolt- saját telephelyünkre. A város eszközeit tároló tervezett épület megvalósítása elmaradt, ideiglenesen mobil lemez garázsokban tároljuk értékeinket. Ezeket, a komposztálót, és az építőanyag tárolót megközelítő utat építettünk az év végén megtakarításunkból. A bejárat környezetében tereprendezést, növényültetést, kapu felújítást, a lakótelep felől fasor, cserjesor ültetését tervezünk tavaszra.

**Beszerzési eljárások a városfenntartás feladatkörében**

A virágágyak nyári pompájához az tervezést 2015. decemberében végeztük, 2016. január elején beszerzési eljárást folytattunk le, a nyertes ajánlattevővel szerződést kötöttünk. A palánták nevelése folyik. A nyári kiültetés tervezett időpontja eltér a korábbi évektől, később május 10. körül valósul meg. Ebben az évben tavaszra a Boldog Békeidők időszakát terveztük fő virágzási időnek, emelve ezzel a városi ünnep fényét. Lemondva a nagyon korai időszakról, az április végi, május eleji fajtákat ültettük be. A tulipán virágzását befolyásolja az időjárás is, száraz meleg tavasszal sajnos korábban fog bekövetkezni. Az árvácska jól telelt, az Endurio típusú fajták szinte egész télen virágoztak, összefüggő foltot alkotva. A Polgármesteri Hivatal előtti ágyban Magyarországon még nem használt tulipán fajtacsoport díszít majd, elágazó szárú, több virágú, különleges, egymást erősítő színekkel.

A földi kémiai és biológiai szúnyogirtás és sorfa-permetezés beszerzési eljárását a napokban kiírtuk, a speciális felkészültség miatt meghívásos beszerzési eljárás keretében, szerződéskötés tervezett időpontja: 2016. március 17.

A légi irtást újra a Balatoni Szövetség szervezi, éves díját kifizettük előre, kérése szerint, a kapcsolattartás velük nehézkes, a mi feladatunk.

Az útburkolat és járda javítási ajánlattételi felhívásunkat kiírtuk, nyilvános, a város honlapján megtekinthető. Az eljárás lefolytatása után a szerződés tervezett ideje: 2016. április 1, a tényleges kátyúzás tervezett ideje (időjárásfüggő) április második fele.

Közvilágítási, valamint tér- és díszvilágítási berendezések üzemeltetésére, karbantartására kiírt meghívásos ajánlattételi felhívásunkat kiküldtük, tervezett szerződéskötés a legjobb ajánlatot tevő nyertes vállalkozóval: 2016. március 24.

A nyilvános illemhelyek üzemeltetésére kiírt pályázatunk a város honlapján megtalálható, nyilvános. A nyertes ajánlattevővel szerződéskötés: 2016. március 17.

**Munkaterv a késő tavaszi időszakra**

Megelőzendő a késő tavaszi, nyár eleji közterület karbantartási munkacsúcsot – ami Hévízen már a szezont jelenti- az év elején pontos ütem és munkatervet készítettünk, átgondolva a kritikus időszak előre megoldható, kiküszöbölhető problémáit műszaki és kertészeti területen is.

A jégpálya bezárása után a jég leolvadt, jelenleg nagy erőkkel dolgozunk a szétszerelésén. Szeretnénk a piac, e területét átadni a kereskedőknek húsvét előtt. A piac 5. születésnapi ünnepségére a teljes területet rendbetettük, takarítottunk, gödröket töltöttünk fel. Két árussal területbérleti szerződést kötöttünk, melynek keretében faházakat helyeztek el a piacon.

A parkolói nyilvános wc tisztasági belső festése áprilisban történik meg.

A közlekedési táblákat, oszlopokat folyamatosan átvizsgáljuk, a fagy miatt, vagy közlekedési események miatt ferdülteket, sérülteket kijavítottuk. A hónap második felében a megkopott, elöregedett táblákat cseréjük ki.

A buszmegállók és az utcabútorok megóvására minden éven nagy gondot fordítunk.A belváros új típusú szemeteseinek, virágtartóinak, padjainak lécezését tavaly 2 alkalommal kezeltük favédő olajjal*.* A belváros bútorainak lécezése folyamatos cserére szorul, pótoljuk.

A temetői, játszótéri, közterületi csapokat, ivó-kutakat a fagyveszély után megnyitjuk, a szükséges csap cseréket, javításokat elvégezzük. A közterületi és intézményi vízóra aknákat kitisztítottuk. A szökőkutak üzemeltetéséhez vegyszerrel, műszaki állapotjavítással felkészülünk, szintén fagymentes időben megnyitjuk őket, alkalmas időjárás estén húsvétra.

A játszóterek műszaki-biztonsági állapota az előírásoknak megfelel, a bevizsgálási jegyzőkönyvek érvényesek. Meghatározott rend szerint napi-, heti- és havi műszaki ellenőrzést végzünk, melyek alapján a javításokat is magunk végezzük. Rendszeres takarítás naponta történik. A talajhőmérséklet növekedésekor (április közepén) a homokozókban a homokot felfrissítjük. A játékok faszerkezetének javítása, festése időjárási lehetőségek függvénye, április, május időszakában.

A temetőben a ravatalozó épület faszerkezetét újrafestettük. A betelő H parcella miatt az új I parcella megnyitása szükséges, terveit más előterjesztésben mutatjuk be. Az urnahelyek beteltek, újak létesítése szükséges, költségvetésünkben nem áll rendelkezésre forrás.

A kikopott rózsa és cserje ágyakat, vázákat termőfölddel, komposzttal töltjük fel, tápanyagot és földmennyiséget pótolva. A komposzt átrostálásához a Zalaispától ipari rostát bérelünk, forgatását szerződéssel helyi munkagép végzi.

A rendezvények műszaki kiszolgálását továbbra is a vállalkozókkal kötött szerződés alapján végezzük. Díja azonos a 2012-ben megállapítottal, emelést azóta nem végeztünk, és nem tervezünk. A díja napra, kategóriákra lebontva egész évre azonos, tervezhető. Az étel, ital szolgáltatók, kézművesek áraiban sajnos ez nem jelenik meg.

A HeBi állomások március elejétől újra üzemben állnak, a kihelyezett kerékpárok mennyiségét igény szerint növeljük majd. A rendszer az elmúlt évben sikeresen működött, mind az eszközök, mind a kiszolgáló személyzet változatlan.

Mindezek mellett az intézmények működtetése, ellátása folyamatosan, rendben folyt.

**Javaslatok**

* Só- tároló felújítására elkülönített költség létrehozása a következő évi költségvetésben.
* A Polgármesteri Hivatal által kiadott közterület-felbontási engedélyek után a kötelezően előírt visszajavítás ellenőrzését kérjük a kátyúzási szerződésünk munkaterület átadása előtt, 2016. március végéiig.
* A városban közterületen engedélyezett fakivágásokról értesítést kérünk a Polgármesteri Hivataltól a fakataszter kezeléséhez. A GAMESZ által beadott kérelmeket rögzítjük.
* A parkolói wc épülete felújításra szorul, vakolata hámlik, felújítását javasoljuk, legkésőbb a parkoló átépítéssel együtt.

A hivatallal kapcsolatos kérések teljesítésre a szükséges intézkedés megtörtént.

A döntés egyszerű szótöbbséget igényel.

**II.**

**Határozati javaslat**

# Hévíz Város Önkormányzat Képviselő-testülete, GAMESZ 2015. évi munkájáról szóló beszámolót megtárgyalta, azt elfogadja.